Algemesí acull l’encontre gastronòmic De terra a taula
25 de novembre de 2021

La regidoria de Turisme junt amb el Consorci de la Ribera ha organitzat una fira gastronòmica al Casino Lliberal d’Algemesí. Aquesta es va emmarcar dins de la III edició de GASTRO RIBERA km0, un esdeveniment pel qual, durant tot el mes de novembre, es realitzen diverses accions relacionades amb els productes de proximitat, la gastronomia i el turisme gastronòmic a la nostra comarca.

La presentació de l’acte va estar protagonitzada per Xavi Pascual, director de València Turisme, Txema Pelàez, president de la Mancomunitat de la Ribera Alta i Edgar Bresó, regidor de Turisme i Urbanisme d'Algemesí. Aquest últim va destacar que “ens pareix molt important tindre a restauradors i productors en el mateix lloc per donar idees: els restauradors veuen un producte i a partir d’ahí poden pensar en uns plats, que són al final un dels motius principals pels quals les persones fan turisme.”

Amb l’objectiu de promocionar els productes entre restauradors i consumidors, es van exposar diverses mostres gastronòmiques per fer gaudir a les persones assistents de la degustació de productes com formatges o cervesses de primera qualitat i elaboració de proximitat.

A més, durant tot l’encontre hi va haver una demostració de cocteleria de la mà del campió nacional de cocteleria, Ivan Talens, que va amenitzar la vesprada donant a tastar un còctel amb tocs cítrics per fer homenatge al nostre territori.

Per tancar la jornada va destacar el showcooking de la recepta de l’Arròs sec d’Algemesí a càrrec de l’alumnat de l’FP de cuina de l'escola Sant Josep de Calassanç, el mateix que es va beneficiar fa unes setmanes del curs formatiu de cuina de proximitat en el marc de GASTRO RIBERA.

La recepta de l’Arròs sec d’Algemesí -un plat que té com a base l’arròs, l’anguila i la carabassa- serà la protagonista de nou en la primera edició del Concurs de Gastronomia Local d’Algemesí, que començarà a les 10h30 del matí el pròxim diumenge 28 de novembre a la Plaça Major on, a més dels concursants, també han estat convidades diverses associacions locals que participaran sense competir.